Nå kan Norge eksportere økologisk laks til EU-land
– Dette er ikke minst godt nytt for forbrukerne, som stiller høye krav og er opptatt av kvalitet, sier fiskeriminister Per Sandberg (Frp). Den politiske dragkampen om økologiregelverket pågikk i åtte år. Det var EU som til slutt vant, mens Norge og Island måtte gi opp håpet om å få unntak fra enkelte av reglene. BAKGRUNN: Norsk lakseeksport rammes av EUs fjøskrav Saken ble politisk avklart tidligere i vinter, og fredag ble de 41 rettsaktene i økologiregelverket formelt innlemmet i EØS-avtalen. Det betyr også at det er slutt på importstansen som flere EU-land har innført mot norsk økologisk laks. – Jeg er glad for at våre partnere i EØS har innsett hvor viktig det er med felles standarder, sier EUs landbrukskommissær Phil Hogan. – Kommisjonen vil aldri godta noen form for utvanning av våre høye standarder for produkter som produseres, importeres og markedsføres som økologiske. Det er vår rolle å verne om forbrukernes tillit og garantere for påliteligheten til EUs økologiske merke, sier han. Europaminister Frank Bakke-Jensen (H) sier han forventer at handelen skal gå som vanlig allerede «i morgen».
Norge kan igjen selge økologisk laks til EUs medlemsland etter at økologiregelverket fredag ble tatt inn i EØS-avtalen.